Baltapilvės papūgos

Baltapilvės papūgos (Pionites) – papūginių (Psittacidae) šeimos paukščių gentis, kurioje yra dvi rūšys.

Išvaizda 
Kūnas nedidelis, kresnas, uodega trumpa ir suapvalinta. Pilvo ir krūtinės plunksnos baltos. Antsnapis ir posnapis gana stambūs ir ryškiai suapvalinti.

Paplitimas 
Paplitusios Amazonijoje, rausvagalvės pietuose, o juodagalvės šiaurėje.

Gyvenimo būdas 
Gyvena tankiuose tropiniuose miškuose. Maitinasi įvairių augalų vaisiais ir sėklomis. Kartais lesa ryžius, todėl gali pakenkti jų pasėliams. Didžiąją dalį gyvenimo praleidžia medžių lapijoje. Dažniausiai stebimos poromis arba nedidelėmis grupėmis.

Rūšys 
Gentyje 2 rūšys:
 Rausvagalvė baltapilvė papūga (Pionites leucogaster). Rūšyje yra trys porūšiai.
 Juodagalvė baltapilvė papūga (Pionites melanocephalus). Rūšyje yra du porūšiai. 

Papūginiai